## Les Arts clausura el seu cicle de grans veus amb Juan Diego Flórez, el rei del ‘bel canto’

*** El tenor estarà acompanyat al piano per Vincenzo Scalera
* El programa inclou àries, cançons i romances de Bellini, Donizetti, Gounod, Massenet, Rossini, Serrano i Soutullo i Vert**

El Palau de les Arts Reina Sofia rep el prestigiós tenor peruà Juan Diego Flórez, que protagonitza l’últim recital de la temporada del cicle ‘Les Arts és grans veus’, este diumenge, 25 de maig, en la sala principal, a les 19:00 hores.

Considerat pel mateix Luciano Pavarotti com el seu successor, Juan Diego Flórez sobreïx tant pel seu virtuós registre vocal com per la seua tècnica i domini del cant, amb els quals ha triomfat en tots i cada un dels principals teatres, auditoris i festivals del món.

El ‘tenor de tenors’, que ha esgotat les entrades en cada un dels seus concerts i recitals en Les Arts, oferix en la quinta visita al teatre d’òpera valencià un programa amb algunes de les obres que l’han encimbellat com a rei indiscutible del *bel canto*.

En esta ocasió, el públic podrà gaudir d’un repertori amb cançons de Bellini, Donizetti i Rossini, romances de sarsuela com ara ‘Bella enamorada’, ‘Al mismito rey del moro’ o ‘Suena guitarrico mío’, junt amb àries de les incursions operístiques més celebrades del tenor, entre altres, ‘Pourquoi me réveiller’, de *Werther*, de Massenet, o la temuda i espectacular ‘Ah! mes amis… Pour mon âme’, de ‘La fille du régiment’, de Donizetti, reservada a molt pocs intèrprets.

Juan Diego Flórez comptarà en Les Arts amb l’acompanyament pianístic de Vincenzo Scalera, fidel tàndem del tenor peruà durant la seua llarga trajectòria professional, amb qui ha compartit escenari en les sales de concert més importants del circuit internacional.

Fecha: 24/05/2025